Ivan Ergić
Dr Ivan Ergić (* 21. Januar 1981 z Šibenik) isch e serbisch-auschtralische Fuessballspiler. Är het d Staatsbürgerschafte vo Auschtralie und Serbie und spilt im Momänt im zentrale Mittelfäld vom Schwizer Superligischt FC Basel.

Nachdäm är s Förderbrogramm vom Australian Institute of Sport durchloffe gha het, het är sini sportlichi Laufbahn bi Perth Glory aagfange. Im Joor 2000 het är zu Juventus Turin gwäggslet, vo wo är während dr Saison 00/01 für 1.6 Millione Frangge an FC Basel uslehnt worde isch.

Ab em Juni 2004 het dr Ergic längeri Zitt wäge Deprssione in in dr Pyschiatrische Universitätsklinik Basel miesse behandlet wärde. Sini witeri Karriere als Fuessballspiler isch zu däm Zittpunggt in Froog gstande. FC Basel het aber zu ihm ghalte und het s Arbetvrhältnis nid ufglöst. Sit 2005 stoht är widr ufem Fuessballblatz und isch uf d Saison 2006/07 vom Trainer zum Captain bestimmt worde. Nach dr Saison 2007/08 het är das Amt freywillig abgäh. Dr Ergic het im Champions-League-Spil gege dr FC Valencia s 2500. Goal in dr Gschicht vo dr Champions League gschosse. Är het bis jetzt 142 Partie für Basel beschtritte und 25 Goals gmacht.

Am 15. Mai 2006 isch är ins Ufgebot vo de ehemolige serbisch-montenegrinische Nationalmannschaft für d Fuessballwältmeischterschaft in Dütschland beruefe worde. Hüt isch är für die serbischi Fuessballnationalmannschaft spilberächtigt.

Weblinks 
 
 Profil vom Ivan Ergić bi dr Nationalmannschaft (serbisch, englisch)
 Profil vom Ivan Ergić bi football.ch (dütsch, französisch, italienisch)
 Interview mit em Ivan Ergić in dr Jungle World

Fuessballnationalspiler
Fuessballer (FC Basel)
Schwizer Meischter (Fuessball)
Schwizer Cupsiger (Fuessball)
Serb
Maa
Läbigi Person